7. NAVADNA NEDELJA

Prvo berilo: Zapoved ljubezni do bližnjega
3 Mz 19,1‑2.17‑18

Berilo iz tretje Mojzesove knjige.

Gospod je spregovóril Mojzesu in rekel:
»Govôri vsej skupnosti Izraelovih sinov in jim reci:
›Bodite sveti, kajti jaz, Gospod, vaš Bog, sem svet.
Ne sovraži svojega brata v svojem srcu;
odkrito posvári svojega bližnjega,
da si zaradi njega ne nakoplješ greha!
Ne maščuj se in ne bodi zamerljiv do sinov svojega ljudstva,
temveč ljubi svojega bližnjega kakor samega sebe; 
jaz sem Gospod.‹ «

Poslušali smo Božjo besedo.

Spev z odpevom
Ps 103,1‑4.8.10.12‑13 (R 8a)

Odpev: Gospod je milostljiv in usmiljen.

Slávi, moja duša, Gospoda,
njegovo sveto ime naj slaví vse moje bitje.
Slávi, moja duša, Gospoda,
ne pozabi nobenega njegovega dejanja. Odpev.

Gospod odpušča vso tvojo krivdo,
ozdravlja vse tvoje bolezni.
Iz jame rešuje tvoje življenje,
krona te z dobroto in usmiljenjem. Odpev.

Gospod je milostljiv in usmiljen,
počasen za jezo in bogat z dobroto.
Z nami ne ravna po naših grehih,
ne vrača nam po naši krivdi. Odpev.

Kakor je vzhod oddaljen od zahóda,
odriva od nas naše pregrehe.
Kakor oče izkazuje usmiljenje otrokom,
Gospod izkazuje usmiljenje tistim, ki se ga bojijo. Odpev.

Drugo berilo: Mi smo Kristusovi, Kristus pa Božji
1 Kor 3,16‑23

Berilo iz prvega pisma apostola Pavla Korínčanom

Bratje in sestre,
mar ne veste, da ste Božji tempelj 
in da Božji Duh prebiva v vas?
Če pa kdo Božji tempelj uničuje, bo Bog uničil njega.
Božji tempelj je namreč svet in to ste vi.
Nihče naj se ne vara!
Če kdo izmed vas misli, da je moder v tem svetu,
naj postane nespameten, da bo moder,
kajti modrost tega sveta je pri Bogu norost.
Zapisano je namreč:
›Modre ujame v njihovi prekanjenosti,‹
in spet: ›Gospod pozna misli modrih;
ve, da so prazne.‹
Zato naj se nihče ne ponaša z ljudmi!
Vse je namreč vaše:
Pavel, Apólo, Kéfa, 
svet, življenje in smrt, 
sedanjost in prihodnost.
Vse je vaše,
vi Kristusovi, Kristus pa Božji.

Božja beseda.
Aleluja 1 Jn 2,5

Aleluja. V tistem, ki se drži Kristusove besede,
je Božja ljubezen resnično popolna. Aleluja.

Evangelij: Kristus naroča ljubiti sovražnike
Mt 5,38‑48

Iz svetega evangelija po Mateju.

Tisti čas je Jezus rekel svojim učencem:
»Slišali ste, da je bilo rečeno: 
›Oko za oko in zob za zob.‹
Jaz pa vam pravim:
Ne upirajte se hudobnežu,
ampak če te kdo udari po desnem licu, 
mu nastavi še levo.
In če se hoče kdo pravdati s teboj in ti vzeti obleko,
mu pusti še plašč.
In če te kdo sili eno miljo daleč, 
pojdi z njim dve.
Če te kdo prosi, mu daj, in če si hoče kaj sposoditi od tebe,
mu ne pokaži hrbta.

Slišali ste, da je bilo rečeno: 
›Ljubi svojega bližnjega in sovraži svojega sovražnika.‹
Jaz pa vam pravim: 
Ljubíte svoje sovražnike in molíte za tiste, ki vas preganjajo,
da boste otroci svojega Očeta, ki je v nebesih.
On namreč daje svojemu soncu, 
da vzhaja nad hudobnimi in dobrimi,
ter pošilja dež pravičnim in krivičnim.
Če namreč ljubite tiste, ki ljubijo vas, 
kakšno plačilo vas čaka?
Mar tega ne delajo tudi cestninarji?
In če pozdravljate le svoje brate, 
kaj delate posebnega?
Mar tega ne delajo tudi pogani?
Bodite torej popolni, kakor je popoln vaš nebeški Oče.«

To je Kristusov evangelij.